## Odluka o načinu korištenja sredstava za zadovoljavanje zajedničkih potreba društva u oblasti socijalne zaštite u razdoblju od 18. listopada do 31. prosinca 1990. godine

### NN 49/1990 (24.11.1990.), Odluka o načinu korištenja sredstava za zadovoljavanje zajedničkih potreba društva u oblasti socijalne zaštite u razdoblju od 18. listopada do 31. prosinca 1990. godine

# REPUBLIČKI FOND SOCIJALNE ZAŠTITE

Na osnovi člana 100. Zakona o izmjenama i dopunama Zakona o socijalnoj
zaštiti ("Narodne novine", br. 42/90), Republički fond socijalne
zaštite, Zagreb, donosi

## ODLUKU

### o načinu korištenja sredstava za zadovoljavanje zajedničkih potreba društva u oblasti socijalne zaštite u razdoblju od 18. listopada do 31. prosinca 1990. godine

I.

Sredstva za zadovoljavanje zajedničkih potreba društva u oblasti socijalne
zaštite utvrđenih samoupravnim sporazumima i samoupravnim općim aktima
samoupravnih interesnih zajednica socijalne zaštite koja se temeljem člana
95. Zakona o izmjenama i dopunama Zakona o socijalnoj zaštiti osiguravaju
Republičkom fondu socijalne zaštite plaćanjem doprinosa iz osobnih dohodaka
radnika i drugih radnih ljudi po stopama utvrđenim samoupravnim sporazumima
zaključenim u okviru samoupravnih interesnih zajednica socijalne zaštite
odnosno odlukama skupštine općina važećim na dan 1. rujna 1990, naplaćivat
će se u korist računa Republičkog fonda socijalne zaštite broj 30102-644-21
pod nazivom Republički fond socijalne zaštite, Zagreb. Sredstva solidarnosti
za osiguranje zaštite životnog standarda socijalno ugroženog stanovništva
utvrđena zakonom naplaćivat će se u korist računa Republičkog fonda socijalne
zaštite broj 30102-743-140435, pod nazivom Republički fond socijalne zaštite,
Zagreb.

II.

U svrhu osiguranja korištenja sredstava Republičkog fonda socijalne
zaštite za ostvarivanje prava i zadovoljavanje potreba i interesa u oblasti
socijalne zaštite ovom se odlukom određuje da će se putem akreditiva ili
računa za isplatu poštanskih uputnica (račun broj 533), koji će se otvoriti
u korist centara za socijalni rad odnosno općinskih organa uprave nadležnih
za poslove socijalne zaštite, koristiti sredstva za isplatu dospjelih obveza
po osnovi priznatih prava i odluka socijalne zaštite i drugih obveza, kao
što su:

- stalna, privremena i jednokratna novčana pomoć,

- doplatak za pomoć i njegu,

- novčana pomoć za opremu djeteta,

- naknada hranitelju za smještaj korisnika socijalne zaštite u drugu
porodicu,

- naknada za izvršenje mjere pojačane brige i nadzora,

- novčana davanja po osnovi drugih prava i oblika socijalne zaštite,

- naknada za zaštitu životnog standarda socijalno ugroženog stanovništva,

- pokriće materijalnih troškova u vezi s isplatom po ovom akreditivu
(poštanski troškovi, troškovi uredskog materijala i slični troškovi).

Akreditivi ili računi za isplatu poštanskih uputnica (račun broj 533)
radi osiguranja isplata i korištenja sredstava Republičkog fonda socijalne
zaštite iz stava 1. ove točke otvaraju se i to:

- za općine Bjelovar, Čazma, Daruvar, Durđevac, Garešnica, Grubišno
Polje, Koprivnica, Križevci, Pakrac, Virovitica, Gospić, Duga Resa, Karlovac,
Beli Manastir, Donji Miholjac, Đakovo, Našice, Nova Gradiška, Osijek, Slavonska
Požega, Slavonski Brod, Valpovo, Vinkovci, Vukovar, Županja, Buje, Cres
- Lošinj, Crikvenica, Delnice, Krk, Labin, Ogulin, Pazin, Poreč, Pula,
Rijeka, Rovinj, Benkovac, Biograd n/m, Brač - Supetar, Drniš, Dubrovnik,
Imotski, Kardeljevo, Knin, Makarska, Omiš, Sinj, Split, Šibenik, Trogir,
Zadar, Glina, Petrinja, Sisak, Čakovec, Ivanec, Ludbreg, Varaždin, Novi
Marof, Donja Stubica, Dugo Selo, Ivanić Grad, Jastrebarsko, Sv. I. Zelina,
Krapina, Kutina, Vrbovec, Zlatar Bistrica, Novska, Vrgorac i Metković pri
centrima za socijalni rad osnovanim u tim općinama,

- za općine Opatija i Buzet pri Međuopćinskom centru za socijalni rad
Opatija - Buzet sa sjedištem u Opatiji,

- za općine Korčula i Lastovo pri Međuopćinskom centru za socijalni
rad Korčula - Lastovo sa sjedištem u Korčuli,

- za općine Podravska Slatina i Orahovica pri Međuopćinskom centru za
socijalni rad Podravska SlatinaOrahovica sa sjedištem u Podravskoj Slatini,

- za općine Split, Kaštela i Solin pri Centru za socijalni rad općine
Split,

- za općine Pregrada, Zabok, Klanjec, Vrbovsko, Čabar, Pag, Rab, Senj,
Kostajnica, Dvor na Uni, Otočac, Titova Korenica, Donji Lapac, Gračac,
Obrovac, Vis, Hvar, Vojnić, Vrginmost. Slunj i Ozalj pri Općinskim organima
uprave nadležnim za poslove socijalne zaštite. Iznimno od stava 1. ove
točke Republički fond socijalne zaštite neposredno će vršiti isplate po
konačnim i izvršnim rješenjima centara za socijalni rad općina Grada Zagreba
(Centar, Črnomerec, Dubrava, Maksimir. Medveščak, Novi Zagreb, Peščenica,
Samobor, Sesvete, Susedgrad, Trešnjevka, Trnje, Velika Gorica i Zaprešić).

III.

Centri za socijalni rad odnosno općinski organi uprave nadležni za poslove
socijalne zaštite dužni su pri vlastitim redovnim računima otvoriti račun
za isplatu poštanskih uputnica (račun broj 533) i to za: 1. isplatu novčanih
pomoći i naknada, 2. isplatu naknada za zaštitu životnog standarda socijalno
ugroženog stanovništva.

IV.

Ovlašćuju se centri za socijalni rad i općinski organi uprave nadležni
za poslove socijalne zaštite da raspolažu sredstvima Republičkog fonda
socijalne zaštite osiguranim po otvorenom akreditivu ili računu za isplatu
poštanskih uputnica (račun broj 533) iz točke II. i III. ove odluke, u
skladu s utvrđenim namjenama tih sredstava. Naredbodavac za korištenje
sredstava po otvorenom akreditivu ili računu za isplatu poštanskih uputnica
(račun broj 533) je direktor centra za socijalni rad odnosno rukovodilac
općinskog organa uprave nadležnog za poslove socijalne zaštite.

V.

Obvezuju se centri za socijalni rad i općinski organi uprave nadležni
za poslove socijalne zaštite da po izvodima računa za isplatu poštanskih
uputnica (račun broj 533) vode vanbilančnu subevidenciju i to: dospjele
obveze prema korisnicima socijalne zaštite, hraniteljima i drugim osobama
na osnovi konačnih i izvršnih rješenja o priznavanju prava i drugih oblika
socijalne zaštite (kao potraživanje) i izvršene isplate korisnicima socijalne
zaštite, hraniteljima i drugim osobama (kao dugovanje).

VI.

Obvezuju se centri za socijalni rad i općinski organi uprave nadležni
za poslove socijalne zaštite da po izvodima računa za isplatu poštanskih
uputnica (račun broj 533). tjedno dostavljaju izvještaje Republičkom fondu
socijalne zaštite po vrstama i datumu isplate kao i blagajničke izvještaje
za isplaćene jednokratne novčane pomoči.

VII.

Utvrđuje se da Republički fond socijalne zaštite zadržava pravo neposrednog
raspolaganja sredstvima Republičkog fonda namijenjenih za:

1. isplatu naknada za izvršenje programa rada centara za socijalni rad
i općinskih organa uprave nadležnih za poslove socijalne zaštite;

2. isplatu cijena usluga organizacija socijalne zaštite kao naknadu
ili dio naknade za usluge pružene korisnicima socijalne zaštite smještenim
u te organizacije;

3. investicije i investicijsko održavanje i isplate po ostalim obvezama
utvrđenim samoupravnim sporazumima i drugim samoupravnim općim aktima i
odlukama organa samoupravnih interesnih zajednica socijalne zaštite i Saveza
samoupravnih interesnih zajednica socijalne zaštite Hrvatske, a u skladu
s ugovorima zaključenim s korisnicima tih sredstava;

4. isplatu naknada za izvršenje drugih programa kojima se zadovoljavaju
zajedničke potrebe društva u oblasti socijalne zaštite;

5. isplatu utvrđenih sredstava za rad Stručne službe Republičkog fonda
socijalne zaštite;

6. isplatu sredstava za pokriće materijalnih troškova vezanih za funkcioniranje
i rad Republičkog fonda socijalne zaštite.

VIII.

Iznimno od točke II. do VII. ove odluke Republički fond socijalne zaštite
obavljat će poslovanje do 31. listopada 1990. putem računa samoupravnih
interesnih zajednica socijalne zaštite, udruženih samoupravnih interesnih
zajednica socijalne zaštite i Saveza samoupravnih interesnih zajednica
socijalne zaštite Hrvatske koje su postojale na dan početka rada Republičkog
fonda socijalne zaštite i tu se svrhu produžuju ovlaštenja tajnicima tih
zajednica i drugim ovlaštenim osobama da kao naredbodavci izdaju naloge
za isplate dospjelih obveza po osnovama utvrđenim u točki II. i VII. ove
odluke.

IX.

Ova odluka stupa na snagu danom objave u "Narodnim novinama",
a primjenjuje se od 18. listopada 1990. godine.

Klasa: 400-05/90-01/01

Urbroj : 340-01-90-0001

Zagreb, 18. listopada t990

Direktor

**Vicko Goluža, dipl. oec., v. r.**

Odluka, NN 49/1990-925